b'\n_START_ARTICLE_\nBernard \xc5\xa0pacapan\n_START_SECTION_\n\xc5\xbdivljenje in delo\n_START_PARAGRAPH_\nRodil se je na Avellendi v Buenos Airesu v slovenski dru\xc5\xbeini Bogomirju in Angelci \xc5\xa0pacapan rojeni Hladnik. Osnovno \xc5\xa1olo je obiskoval v Lan\xc3\xbas Oeste, ni\xc5\xbejo gimnazijo v Baragovem misijonu v Slovenski vasi pri Buenos Airesu, slovensko klasi\xc4\x8dno gimnazijo in licej pa v letih 1963\xe2\x88\x921968 v Gorici, kamor se je dru\xc5\xbeina vrnila iz Argentine. Nato je na Univerzi v Trstu \xc5\xa1tudiral medicino in leta 1974 diplomiral. Specializacijo iz psihiatrije je opravil v Trstu 1980, podiplomski \xc5\xa1tudij iz alkohologije v Zagrebu (1981) in iz sanitarne sociologije v Bologni (1986). V letih 1977\xe2\x88\x921979 je kot zdravnik prostovoljec delal v Ugandi. Leta 1983 je v gori\xc5\xa1ki bolni\xc5\xa1nici prevzel vodenje slu\xc5\xbebe za zdravljenje alkoholikov in zasvojencev s psihoaktivnimi drogami._NEWLINE_Po vrnitvi dru\xc5\xbeine v Gorico leta 1963 se je tu aktivno vklju\xc4\x8dil v slovenske katoli\xc5\xa1ke organizacije. Bil je voditelj slovenske skavtske organizacije od ustanovitve 1965 do 1977. Vrsto let je  urejal skavtsko glasilo Planika in vanj pisal. V \xc4\x8dasu \xc5\xa1tudija na univerzi je bil \xc4\x8dlan odbora sveta Slovenskega katoli\xc5\xa1kega akademskega dru\xc5\xa1tva Gorica, nato predsednik odbora Katoli\xc5\xa1kega doma v Gorici; od 1984-1987 je bil kot predstavnik SSk predsednik upravnega odbora GMD in od 1. zvezka sodelavec PSBL. Leta 1982 je postal predsednik Dru\xc5\xa1tva za socialna vpra\xc5\xa1anja \xc2\xbbAnton Gregor\xc4\x8di\xc4\x8d\xc2\xab, leta 1987 pa predsednik Gospodarske zadruge \xc2\xbbOsojnik\xc2\xab\xc2\xa0ter \xc4\x8dlan Katoli\xc5\xa1kega tiskovnega dru\xc5\xa1tva Gorica.'